Ilves-käskijä Wiss: "Olisin voinut vaihtaa tauolla yksitoista pelaajaa" - Savon Sanomat
Urheilu 20.05.2019 21:20
Ilveksen päävalmentaja Jarkko Wiss on saanut kehua omiaan viikosta toiseen kuluvan kauden jalkapalloliigassa, mutta maanantaina ääni muuttui kellossa. Ilves jäi Tammelassa maalittomaan tasapeliin todella varamiehisen IFK Mariehamnin kanssa.
– Olisin voinut vaihtaa tauolla yksitoista pelaajaa. Avauspuoliaika oli yksi huonoimpia, mitä ollaan Tammelassa vedetty, Wiss tuhahti.
– Halu voittaa kaksinkamppailuja oli todella heikkoa.
Vieraille piste maistui, sillä avainpelaajista puuttuivat niin keskikentän konkari Daniel Sjölund kuin topparipari Rick Ketting ja Robin Buwalda. Lisäksi kolmostoppari Tarik Hamza joutui sivuun jo avausjakson puolivälissä.
Samalla Aapo Mäenpää hyppäsi ensi kertaa urallaan toppariksi ja Hampus Lönn oikeaksi pakiksi.
– Pakko sanoa, että ei olla tuolla puolustusnelikolla kauheasti treenattu, mutta ihan hyvin se meni, toinen toppari Lassi Järvenpää naurahti.
– Oli varmaan kauden makein piste (lähtökohdat huomioiden).